ഇ ബുള്ജെറ്റ് സഹോദരങ്ങള്ക്ക് മയക്കു മരുന്ന് സംഘവുമായി ബന്ധം: പരിശോധിക്കണമെന്ന് പൊലീസ് കോടതിയില് ഇബുള്ജെറ്റ് സഹോദരങ്ങള്ക്ക് മയക്കുമരുന്നു സംഘവുമായി ബന്ധമുണ്ടെന്ന് സംശയം പ്രകടിപ്പിച്ച് കേരള പോലീസ്. ഇവര്ക്ക് മയക്കുമരുന്നുകടത്തില് പങ്കുണ്ടോയെന്നും ഇതെക്കുറിച്ച് വ്യക്തമായി പരിശോധിക്കണമെന്നുമാണ് പൊലീസിന്റെ നിലപാട്. പ്രതികളുടെ ജാമ്യം റദ്ദാക്കണം എന്നാവശ്യപ്പെട്ട് കോടതിയില് നല്കിയ റിപ്പോര്ട്ടിലാണ് പൊലീസ് ഉയര്ത്തുന്ന വാദം. സര്ക്കാരിനും പൊലീസിനുമെതിരെ നടന്ന സൈബര്ക്രമണത്തില് പ്രതികളുടെ പങ്ക് പരിശോധിക്കണമെന്നും തലശ്ശേരി അഡീഷണല് സെഷന്സ് കോടതിയില് പൊലീസ് വ്യക്തമാക്കി. യൂട്യൂബ് ചാനലിലൂടെ ഇരുവരും കഞ്ചാവ് ചെടികളുമായി നില്ക്കുന്ന വീഡിയോ പുറത്തുവിട്ടിരുന്നു. ഇത് ചൂണ്ടിക്കാട്ടിയാണ് വ്ളോഗര്മാരായ എബിന്, ലിബിന് എന്നിവര്ക്ക് മയക്കുമരുന്ന് ബന്ധമുണ്ടെന്ന് പോലീസ് വ്യക്തമാക്കിയത്. ഇതിന് പുറമേ കുറ്റകൃത്യങ്ങള് പ്രോത്സാഹിപ്പിക്കുന്ന തരത്തിലുള്ള വീഡിയോകള് ഇവര് സമൂഹമാദ്ധ്യമങ്ങളിലൂടെ പങ്കുവെച്ചിട്ടുണ്ടെന്നും റിപ്പോര്ട്ടില് പോലീസ് വ്യക്തമാക്കി. പ്രതികള് അറസ്റ്റിലായതിന് പിന്നാലെ സമൂഹ മാധ്യമങ്ങളില് നടന്ന കലാപ ആഹ്വാനത്തിന് പിന്നില് ഇവര്ക്ക് പങ്കുണ്ടോ എന്നും പൊലീസ് പരിശോധിക്കുന്നുണ്ട്.ജാമ്യം റദ്ദ് ചെയ്ത് ഇവരെ കസ്റ്റഡിയില് വിട്ട് കിട്ടണമെന്നാണ് പൊലീസിന്റെ ആവശ്യം. ഹര്ജിയില് പ്രതികളുടെ വാദം കേള്ക്കുന്നതിനായി കേസ് മാറ്റി വച്ചു.